Oprostitev plačila DDV za tečaje in izpite, ki jih izvaja Rdeči križ Slovenije

Pojasnilo DURS, št. 4230-305/2009-4, 10. 2. 2010

Zavezanec oporeka mnenju davčnega organa, ki je v pojasnilu št. 4230-305/2009-4 (01032-06) z dne 21. 12. 2009 zapisal, da so tečaji in izpiti prve pomoči, ki jih organizira rdeči križ Slovenije obdavčeni z DDV. Navaja, da se ne strinja z mnenjem davčnega organa, ker navedene tečaje in izpite po njegovem mnenju lahko izvaja le njegova organizacije, ne pa tudi druge osebe. Zato sprašuje, kateri davčni zavezanci imajo poleg njegove organizacije še javno pooblastilo za izvajanje teh nalog.

V zvezi z navedenim odgovarjamo:

Če Rdeči križ Slovenije opravi ločeno storitev tečaja in storitev opravljanja izpita iz prve pomoči, se glede slednje storitve Rdeči križ ne šteje za davčnega zavezanca.

Že v pojasnilu DURS št. 4230-305/2009-4 (01032-06) z dne 21. 12. 2009 je bilo zapisano, da je v skladu s prvim odstavkom 5. člena ZDDV-1 davčni zavezanec vsaka oseba, ki kjerkoli neodvisno opravlja katerokoli ekonomsko dejavnost, ne glede na namen ali rezultat opravljanja dejavnosti. Vendar se na podlagi petega odstavka tega člena ZDDV-1 državni organi in organizacije, organi lokalnih skupnosti ter druge osebe javnega prava ne štejejo za davčne zavezance v zvezi z dejavnostmi ali transakcijami, ki jih opravljajo kot organi oblasti, tudi če pobirajo takse, prispevke in druge dajatve ter plačila v zvezi s temi dejavnostmi ali transakcijami. Pri opravljanju dejavnosti ali transakcij pa se štejejo za davčne zavezance v zvezi s temi dejavnostmi ali transakcijami, če bi njihova obravnava, kot da niso davčni zavezanci, povzročila znatno izkrivljanje konkurence.

DURS je v navedenem pojasnilu še zapisal, da Rdeči križ Slovenije (in območne enote) na podlagi Zakona o rdečem križu Slovenije sicer ni oseba javnega prava, vendar izvaja tečaje in izpite iz prve pomoči kot nosilec javnega pooblastila, zato se v tem delu sicer ne bi štel za davčnega zavezanca. Vendar pa storitve tečajev in izpitov iz prve pomoči izvajajo tudi drugi davčni zavezanci, ki od teh storitev obračunavajo DDV, tako da bi z neobračunavanjem DDV za navedene storitve bilo kršeno načelo nevtralnosti, ker bi se na ta način izkrivljala konkurenca. 

V zvezi z vprašanjem, kdo še ima javno pooblastilo za izvajanje storitev opravljanja tečajev in izpitov iz prve pomoči, je DURS pridobil podatek, da tudi drugi davčni zavezanci (na primer Avto moto zveza Slovenije) svojim strankam opravljajo storitve tečajev, ne pa tudi izpitov iz prve pomoči, ki jih kot javno pooblastilo izvaja Rdeči križ Slovenije. Rdeči križ Slovenije namreč izvaja javno pooblastilo le na področju opravljanja izpitov, kjer vodi upravni postopek, v to ureditev pa ne spada opravljanje tečajev, ker ta storitev ne predstavlja izvajanja naloge državnega organa in vodenje upravnega postopka.

Če torej Rdeči križ opravlja storitev tečajev in izpita iz prve pomoči kot enovito storitev (na primer jih ne loči pri zaračunavanju, je kot enovita storitev tudi dogovorjena, itd.) mora na podlagi navedenega (zaradi izkrivljanja konkurence) od te enovite storitve obračunati DDV. Če pa Rdeči križ Slovenije ločeno opravi storitev opravljanja tečaja in izpita iz prve pomoči, je z DDV obdavčena le storitev opravljanja tečaja, ker ne predstavlja izvajanja javne oblasti (ne gre za naloge državne uprave, ne gre za upravni postopek), storitev izpita pa je izvajanje naloge na podlagi javnega pooblastila, v katerem delu se Rdeči križ Slovenije ne šteje za davčnega zavezanca.